Miljoene rande se onwettige sigarette versnipper | Maroela Media
Onwettige sigarette met 'n markwaarde van R18 miljoen word Vrydagoggend by die staatspakhuis in Kaapstad vernietig as deel van verskeie staatsdepartemente se voortdurende stryd teen onwettige in- en uitvoere.
Luidens 'n verklaring deur die Suid-Afrikaanse Inkomstediens (SAID) sou die vernietiging van die magdom sigarette reeds omstreeks 08:00 by die staatspakhuis begin het. Die sigarette word op die perseel versnipper voor dit met 'n vervoerband na spesiale vragmotors oorgedra word en onder toesig na 'n veilige stortingsterrein weggery word.
Daar is vroeër tydens verskeie operasies op dié onwettige sigarette beslag gelê. Dit sluit in die beslaglegging op 'n vraghouer wat die land ingesmokkel is en valslik as iets anders verklaar is.
Die inkomstediens sê die bekamping van onwettige in- en uitvoere is 'n prioriteit vir die regering onder die vaandel van die Tussenagentskapwerksgroep (IAWG) oor onwettige handel, wat bestaan ​​uit verskeie staatsinstellings. Die IAWG fokus op onwettige klere, tekstielware, skoene, leer, infrastruktuur wat as skrootmetaal verkoop word sowel as tweedehandse voertuie.
Luidens die verklaring behoort die vernietiging van onwettige goedere 'n sterk boodskap aan die publiek uit te stuur dat die Suid-Afrikaanse regering nie onwettige handel gaan duld nie.
"Sulke onwettige aktiwiteite vernietig die land se vervaardigingsvermoë, wat weer lei tot werkloosheid, ongelykheid en armoede. Onwettige invoer en uitvoer is ook 'n bron van finansiering vir misdaadsindikate."
Die stryd teen onwettige in- en uitvoere is ook van groot belang vir SAID aangesien dit die belasting wat ingevorder word, beïnvloed.
"Die inkomste wat gegenereer word, speel 'n belangrike rol om die regering in staat te stel om 'n land te bou wat basiese dienste aan arm en kwesbare individue en huishoudings lewer, sowel as om verligting vir werkgewers en werknemers tydens die Covid-19-pandemie te bied."
Wonder wat sê president kopdoek hiervan
Wat is die kosprys en het mense al winste betaal en ontvang op dit? Ja. Eks 'n geleentheid roker, maar dis baie beter sonder daai stokkies.
Direkte gevolg van President Kopdoek se drakoniese maatreels.
Ai, die ironie. Mev Kopdoek veroorsaak onwettige sigarethandel, SAID lei skade en nou, na 'n jaar vernietig hul onwettige sigarette. Ag, ek skud maar net my kop in hopelose frustrasie. Stil bek……
Van die os na die jas…. Wat van al die vuurwerke wat ook ingevoer word wat baie dier beseer en self dood maak agv van mense wat vuurwerk verkoop en invoer??? Dit het nou niks te doen met siggarette maar ek sien hul praat van onwettige invoere en uitvoere van ander Items. Vuurwerke moet ook onwettig verklaar word